BEST

BEST – Board of European Students of Technology (Euroopa Tehnikaüliõpilaste Kogu) on Euroopa suurim üliõpilaste endi juhitud apoliitiline ja mittetulunduslik organisatsioon.

 Ajalugu 
BEST loodi 1989. aastal Berliinis eesmärgiga edendada tehnikaüliõpilaste koostööd ja kommunikatsiooni rahvusvahelisel tasandil. Sellest ajast on BEST kiirelt arenenud nii liikmete arvult kui ka korraldatavate projektide mahult. Praegu ühendab BEST 94 liikmesülikooli üliõpilasi 32 Euroopa riigis.

 Eesmärk 
BEST korraldab üritusi eesmärgiga lähendada Euroopa tehnikaüliõpilasi, et nad oleksid avatud rahvusvahelisele koostööle ja tunneksid eri rahvaste kultuuri. BESTi liikmetel on võimalus omandada mitmesuguseid kogemusi, korraldades vastutusrikkaid projekte rahvusvahelisel tasandil. 

BESTi asutamise hetkest on selle eesmärk ja tegevusvaldkond jäänud suhteliselt muutumatuks. Organisatsioonis on toimunud siiski suur areng. 1991. aastast alates hakkasid toimuma BESTi suvekursused, mis aasta-aastalt aina populaarsust on kogunud. Nüüdseks toimuvad kursused igal BESTi hooajal – talvel, kevadel ja suvel. Kursustel annab BEST noortele võimaluse sulanduda Euroopa kultuuri, sõlmida sõprussuhteid ning õppida uut ja huvitavat. 

Kursused pole ainus rahvusvaheline projekt BESTi aktiivses elus. Eesmärkide saavutamiseks korraldatakse lisaks meelelahutuslikele kultuurivahetustele, väljasõitudele ja matkadele aastaringselt akadeemilisi üritusi nagu rahvusvahelised seminarid ja koolitused. Samas aitab BEST üliõpilastel osaleda kõikvõimalikel karjäärimessidel, foorumitel ja üliõpilasfestivalidel, mida korraldavad teised üliõpilasorganisatsioonid nagu bonding, CFES jts.

 Partnerid 
1997. aastal algas BESTi partnerlus Saksamaa üliõpilasorganisatsiooniga bonding Studenteninitiative. Alates 2002. aastast teeb BEST koostööd ka Kanadas asuva sarnase organisatsiooniga CFES (Canadian Federation of Engineering Students).

BESTi eesmärk on pakkuda Euroopa tehnikaüliõpilastele kõrgekvaliteedilisi võimalusi, tuues üksteisele lähemale üliõpilased, ettevõtted ja ülikoolid.

 Struktuur 

BESTi rahvusvahelisel tasandil on kuueliikmeline juhatus. Igal liikmel on oma kindel funktsioon ja vastutusala.

 Juhatus 

 President kindlustab kohalike BESTi gruppide tiheda läbikäimise omavahel, komiteede ja juhatusega. Presidendi ülesandeks on ka BESTi üldise tegevuse õiges sihis hoidmine.

 Laekur (treasurer) tegeleb BESTi üldise raamatupidamisega, eraldab raha ürituste toetuseks ning koordineerib tegevusi toetuste saamiseks. 

 Sekretär haldab informatsioonivoogu BESTis, tegeleb arhiiviga ja suhtleb gruppidega, kes soovivad ühineda BESTiga. 

 Välisteenuste asepresidendi (The Vice-President for External Services) hooleks on kindlustada nende ürituste toimumine, areng ja kvaliteet, mis on mõeldud kõikidele tehnikaüliõpilastele, mitte üksnes BESTi liikmetele.

 Sisetoetuse asepresident (The Vice-President for Internal Support) hoiab silma peal kõikidel BESTi sisemistel tugitegevustel ja üritustel ning kindlustab nende arengu ja korraldamise.

 Allorganisatsioonide toetuse asepresident (The Vice-President for Local Group Support) vastutab mõlemasuunalise infovoo rahvusvahelise organisatsiooni ja lokaalsete BESTI gruppide vahel ning omab ülevaadet olukorrast kohalikes BESTi gruppides. 

Tiimid

BESTis toimuva paremaks organiseerimiseks töötab rahvusvaheline juhatus väga tihedas koostöös rahvusvaheliste tiimide koordinaatoritega. Neid tiime on 7.

 Public Relations Committee
 External Events Committee
 Career Support Committee
 Educational Committee
 Internal Training Committee
 Information Technology Committee
 Corporate Relations Team

Kategooria:Üliõpilasorganisatsioonid